Michigan (gól)

Michigan je gól v ľadovom hokeji, ktorý dosiahne hokejista stojaci za bránkou protihráča nabratím puku na čepeľ hokejky a jeho presunutím do siete.

 Vznik 
Prvým známym hráčom, ktorý strelil gól týmto spôsobom, je Bill Armstrong. Počas pôsobenia v klube AHL Albany River Rats zvykol fintu skúšať na tréningoch. Jedného dňa sa pri ňom pristavil tréner Robbie Ftorek a podpichoval ho, aby to skúsil aj počas zápasu. Armstrong na výzvu pristúpil a pár dni na to strelil prvý oficiálny gól Michigan.

Gól skutočne preslávil Mike Legg, študent Michiganskej univerzity. Podobne ako Armstrong, aj Legg si skúšal gól na tréningoch, ale dlho sa zdráhal trik použiť v zápase, pretože sa bál, že by taký gól nebol uznaný. Svoju dilemu sa rozhodol konzultovať s ligovými rozhodcami, ktorí ho ubezpečili, že gól by nebol v rozpore s pravidlami. Michigan gól strelil na turnaji univerzít v roku 1996, a jeho presný zásah vzbudil pozornosť hokejových fanúšikov po celom svete. Hokejka, ktorou gól dosiahol, neskôr skončila v Hokejovej sieni slávy.

 Názov 
Gól nesie viacero názvov v závislosti od geografickej polohy. V Severnej Amerike je najčastejšie označovaný ako Michigan podľa univerzity, za ktorú hral Mike Legg, prípadne ako Lakrosový gól podľa športu, v ktorom je cieľom dostať loptičku do brány pomocou tyče, s ktorou útočník máva vo vzduchu.

V Škandinávii gól nazývajú Zorro. Termín sa prevzal z florbalu, v ktorom je možné streliť podobný gól, pričom aby florbalista dostal loptičku do vzduchu, musí hokejkou miešať takým spôsobom, ktorý pripomína symbol literárnej postavy Zorra.

V Česku a na Slovensku je gól známy ako Granlundovka podľa Mikaela Granlunda, ktorý v roku 2011 týmto spôsobom strelil otvárací gól semifinálového zápasu MS medzi Fínskom a Ruskom v Bratislave.

 Významné góly 
 13. máj 2011 – Mikael Granlund. Otvárací gól semifinálového zápasu na MS 2011.
 29. október 2019 – Andrej Svečnikov. Prvý Michigan gól v NHL. O necelé dva mesiace strelil svoj druhý Michigan gól, tentoraz na ľade Winnipegu Jets, čím gól priniesol do Kanady. V apríli 2024 strelil svoj tretí Michigan gól v kariére.
 5. január 2020 – Nils Höglander. Strelil gól v zápase na MS U20 v Česku. Höglander neskôr dvakrát vyhral vo švédskej SHL ocenenie pre najkrajší gól sezóny.
 7. december 2021 – Trevor Zegras a Sonny Milano. Dvojica vytvorila vlastnú verziu lakrosového gólu. Zegras stojaci za bránou nabral puk na čepeľ, ale miesto toho aby ho švihol pod brvno, tak ho prehodil ponad bránu a Milano puk zasiahol vo vzduchu bejzbalovým spôsobom a strelil gól. Zegras neskôr sám strelil tri klasické góly Michigan v NHL.
 12. január 2023 – Nela Lopušanová. Iba 14-ročná hokejistka strelila gól v štvrťfinálovom zápase medzi Slovenskom a Švédskom na MS U18 žien. Stala sa prvou ženskou hráčkou s lakrosovým gólom na oficiálnom turnaji.
 23. december 2023 – Connor Bedard a Trevor Zegras. Prvýkrát v dejinách NHL padli dva Michigan góly v jeden hrací deň.

 Kritika 
Napriek tomu, že sa gól vo všeobecnosti teší veľkému obdivu, pretože na jeho dosiahnutie musí byť hráč mimoriadne zručný, tak čelí kritike, že slúži ako nástroj na poníženie súpera, prípadne je určitou formou nešportového správania.

Tréner John Tortorella kritizoval rozmach gólu v NHL. Podľa neho sa čoraz viac hokejistov sústredí na tréningoch na pilovanie Michiganu miesto toho, aby rozvíjali iné, ďaleko dôležitejšie hokejové zručnosti.

 Referencie 

Kategória:Hokejová terminológia